KBANK ส่งบัตรเดบิตลายโปเกมอนดึงดูดลูกค้า ตั้งเป้ากวาด 2 แสนบัตรใน 1 ปี
KBANK ส่งบัตรเดบิตลายโปเกมอนดึงดูดลูกค้า ตั้งเป้ากวาด 2 แสนบัตรใน 1 ปี
18 ก.ย. 2560

นางสาวศุภนีวรรณ จูตระกูล ผู้ช่วยกรรมการผู้จัดการ ธนาคารกสิกรไทย จำกัด (มหาชน) หรือ KBANK เปิดเผยว่า บริษัทได้เปิดตัวบัตรเดบิตโปเกมอนกสิกรไทย การ์ตูนคาแรคเตอร์ที่ได้รับความนิยมและเป็นไฮไลท์ของบัตรเดบิตในปีนี้ ตั้งเป้ายอดบัตร 2 แสนใบใน 1 ปี และคาดว่าในสิ้นปี 2560 นี้ จะมีฐานบัตรเดบิตกสิกรไทยจำนวน 12 ล้านบัตร มีมูลค่าการใช้จ่ายรวม 7 หมื่นล้านบาท
โดยตลาดบัตรเดบิตในประเทศไทยยังมีการเติบโตต่อเนื่องในช่วงหลายปีที่ผ่านมา โดยธนาคารกสิกรไทยมียอดผู้ถือบัตรเดบิต ณ สิงหาคม 2560 จำนวนทั้งสิ้น  11.7 ล้านบัตร คิดเป็นส่วนแบ่งตลาด 15.3% มียอดการใช้จ่ายผ่านบัตรเดบิตกสิกรไทย 44,900 ล้านบาท เติบโตเพิ่มขึ้น 30% ถือว่ามีการเติบโตไปในทิศทางที่ดีขึ้นมาก
ส่วนหนึ่งมาจากนโยบายการเปลี่ยนบัตรเดบิตเป็นชิปการ์ด และการส่งเสริมการใช้บัตรเดบิตชำระเงินแทนการใช้เงินสดของรัฐบาล โดยบัตรเดบิตกสิกรไทยมีส่วนแบ่งตลาดการใช้จ่ายผ่านบัตรถึง 40%
ทั้งนี้ ธนาคารกสิกรไทยมีเป้าหมายที่จะสามารถครองความเป็นผู้นำในตลาดบัตรเดบิต ทั้งในแง่จำนวนบัตรและการใช้จ่ายผ่านบัตร โดยจะมุ่งเน้นการออกบัตรเดบิตลายคาแรคเตอร์ที่ตรงใจของกลุ่มเป้าหมายแต่ละกลุ่ม
โดยปีนี้ธนาคารได้ออกบัตรเดบิตลายคาแรคเตอร์ไปแล้ว 2 ลาย ได้แก่ บัตรเดบิตวันพีซกสิกรไทย และบัตรเดบิตชินจังกสิกรไทย และยังคงเป็นเจ้าตลาดของบัตรเดบิตคาร์แรคเตอร์ และมีลายพิเศษใหม่ๆ มากมายออกมาอย่างต่อเนื่องตลอดระยะเวลา 6 ปีที่ผ่านมาตั้งแต่เริ่มมีบัตรเดบิตคาร์แรคเตอร์
ล่าสุดได้ออกบัตรเดบิตโปเกมอนกสิกรไทย ถือว่าเป็นการ์ตูนคาแรคเตอร์ที่ได้รับความนิยมและเป็นไฮไลท์ของบัตรเดบิตในปีนี้ เพราะมีฐานแฟนคลับในไทย เฉพาะโมบายเกม อย่าง โปเกมอนโก ตั้งแต่เปิดตัวมียอดดาวน์โหลดเกมมากกว่า 12.8 ล้าน ยูเซอร์ และยังมีผู้ชื่นชอบโปเกมอนในรูปแบบการ์ตูนแอนิเมชัน สินค้าลิขสิทธิ์ และภาพยนตร์อีกด้วย
สำหรับลูกค้าที่สมัครผ่าน K PLUS จะมีให้เลือกถึง 5 ลาย หรือสมัครผ่านสาขาธนาคารทั่วประเทศได้ 2 ลาย พร้อมรับของพรีเมี่ยมกระเป๋าโปเกมอนสุดเก๋ ค่าธรรมเนียมแรกเข้า และทำบัตรทดแทน 250 บาท ค่าธรรมเนียมรายปี 350 บาท มีค่าจัดส่ง 37 บาท เมื่อสมัครผ่าน K PLUS และพิเศษเมื่อมาสมัครในงาน “โลกของโปเกมอน” ระหว่างวันที่  18 – 19 ก.ย. 60 ณ ลานแฟชั่นฮอลล์ ชั้น 1 สยามพารากอน จะได้รับตุ๊กตาโปเกมอนอีก 1 ตัว
นอกจากการออกบัตรเดบิตลายคาแรคเตอร์ยอดนิยมแล้ว ธนาคารยังออกโปรโมชั่นเพื่อกระตุ้นการใช้จ่ายผ่านแทนการใช้เงินสด โดยได้มอบสิทธิประโยชน์ที่เหมาะสมให้กับไลฟ์สไตล์ของลูกค้าที่ถือบัตรเดบิต ซึ่งมีพฤติกรรมการใช้จ่ายในปริมาณไม่สูงมาก เช่น ส่วนลดพิเศษในการใช้บริการ GRAB ซื้อตั๋วหนังจากโรงภาพยนตร์ในเครือ SFได้ในราคา 100 บาท ซื้อชุดอร่อยสุดคุ้มจาก McDonald ในราคา 100 บาท
รวมถึงเมื่อใช้จ่ายผ่านช่องทางออนไลน์ เช่น เมื่อใช้จ่ายที่ Lazada รับส่วนลดเพิ่มเติมจากทางร้านค้า หรือ เครดิตเงินคืน ตลอดทั้งปี ส่วนลดจองที่พักสูงสุด 10% จาก Expedia.co.th และ 7% จาก agoda.com รวมถึงโปรโมชั่นอื่น ๆ  ที่ร่วมกับบัตรเครดิตกสิกรไทย ซึ่งลูกค้าบัตรเดบิตก็จะได้รับด้วยเช่นกัน
นอกจากนี้ยังมีการมอบสิทธิประโยชน์ที่เจาะกลุ่มเป้าหมายในแต่ละไลฟ์สไตล์ ที่มากับบัตรที่ร่วมกับพันธมิตรต่างๆ พร้อมมีสิทธิ์ลุ้นเงินล้านและรางวัลอื่น ๆ อีก 1,000 รางวัลมูลค่ากว่า 67 ล้านบาท ทุกเดือนในโครงการแจกโชคบัตรเดบิตภายใต้โครงการ National e-Payment จนถึงเดือนพฤษภาคม 2561 ซึ่งมีส่วนสำคัญที่กระตุ้นให้ยอดการใช้จ่ายผ่านบัตรเดบิตกสิกรไทยเติบโตขึ้นอย่างต่อเนื่อง
 